ΓΡΑΠΤΗ ΕΡΩΤΗΣΗ E-2758/02

υποβολή: Olivier Dupuis (NI) προς την Επιτροπή

(1 Οκτωβρίου 2002)

Θέμα: Εκτέλεση των κ.κ. Yoshiteru Hamada και Tatsuya Haruta

Οι ιαπωνικές αρχές προέβησαν χθες, καθ' ην στιγμήν ο πρωθυπουργός κ. Koizumi επέστρεφε από το ταξίδι του στη Βόρεια Κορέα, στην εκτέλεση δύο ατόμων, κατά πάσα πιθανότητα των κ. κ. Yoshiteru Hamada και Tatsuya Haruta. Εξάλλου, σε απάντησή του σε προηγούμενη ερώτηση σχετικά με την θανατική ποινή στην Ιαπωνία (Ε-2421/02(1)), ο κ. Patten, απαντώντας εξ ονόματος της Επιτροπής ανέφερε ότι ένα διάβημα της Τρόικας, στις 18 Φεβρουαρίου 2002, στον ιάπωνα Υπουργό Δικαιοσύνης, επέτρεψε στην Ένωση να εκθέσει τη γνώμη της για τη θανατική ποινή και ότι το θέμα αυτό παρακολουθείται στενά από τους αρχηγούς αποστολών και πρόκειται να οδηγήσει σε νέες πρωτοβουλίες.

Πως αντέδρασε η Επιτροπή σε αυτήν τη διπλή εκτέλεση· Σκοπεύει να αναλάβει πρωτοβουλίες από κοινού με το Συμβούλιο της Ευρώπης, στο οποίο η Ιαπωνία μετέχει ως παρατηρητής, σχετικά με το ζήτημα της κατάργησης της θανατικής ποινής· Γενικότερα, ποιες πρωτοβουλίες ανέλαβε ή σκοπεύει να αναλάβει η Επιτροπή προκειμένου να καταστήσει γνωστό στις ιαπωνικές αρχές ότι η κατάργηση της θανατικής ποινής στις δημοκρατικές χώρες της Ασίας, ιδίως δε στην Ιαπωνία, τη Νότιο Κορέα, την Ταϊλάνδη και την Ταϊβάν έχει ιδιαίτερη σημασία, ακριβώς επειδή πρόκειται για δημοκρατικές χώρες, με τις οποίες η Ευρωπαϊκή Ένωση διατηρεί προνομιακές σχέσεις·

(1) βλέπε σελίδα 167.

Απάντηση του κ. Patten εξ ονόματος της Επιτροπής

(22 Οκτωβρίου 2002)

Η Επιτροπή συμμετέσχε σε διάβημα της Τρόικας της Ένωσης προς τονπουργό Δικαιοσύνης Moriyama, στις 4 Οκτωβρίου 2002, εκφράζοντας τη βαθειά λύπη της για τις εκτελέσεις και την πρόσφατη επιβολή και άλλων καταδικών σε θάνατο και παρουσιάζοντας τη βάση για την αντίθεση της Ένωσης στην εφαρμογή της θανατικής ποινής.

Στην αντίθεσή της προς τη θανατική ποινή. η Ένωση δεν κάνει διάκριση μεταξύ δημοκρατικών χωρών και μη: ο σκοπός, δηλαδή η κατάργησή της αφορά όλον τον κόσμο. Οι κατευθυντήριες γραμμές της πολιτικής της ΕΕ προς τις τρίτες χώρες για τη θανατική ποινή(1), που εγκρίθηκαν το 1998, καθορίζουν τη βάση για την πολιτική της Ένωσης και αναφέρουν τις δράσεις — περιλαμβανομένων και των γενικών και ειδικών διαβημάτων — τις οποίες θα αναλάβει η Ένωση όσον αφορά τις τρίτες χώρες. Εκτός του ότι εκφράζει τη γενική αντίθεσή της στη θανατική ποινή σε συναντήσεις όπως η Επιτροπή των Ηνωμένων Εθνών για τα Ανθρώπινα Δικαιώματα (UNCHR) και η Τρίτη Επιτροπή της Γενικής Συνέλευσης των ΗΕ (περιλαμβανομένης και της κατάθεσης για συζήτηση του ετήσιου ψηφίσματος της UNCHR) η Ένωση έχει επίσης εκθέσει τις απόψεις της για την ποινή του θανάτου σε συγκεκριμένες χώρες — για παράδειγμα, στην φετινή ομιλία που έκανε για τα ανθρώπινα δικαιώματα στον κόσμο στην UNCHR, η Ένωση εξέφρασε τη λύπη της για την όλο και συχνότερη εφαρμογή της θανατικής ποινής στην Ταϊλάνδη.

Η Επιτροπή αξιολογεί επί του παρόντος τις νέες προτάσεις που έλαβε στο πλαίσιο της πρόσφατης πρόσκλησηςποβολής προτάσεων για την κατάργηση της θανατικής ποινής βάσει της Ευρωπαϊκής Πρωτοβουλίας για τη Δημοκρατία και τα Ανθρώπινα Δικαιώματα (EIDHR). Έτσι θα χορηγηθούν 7 εκατ. ευρώ για προγράμματα που θα προωθήσουν την κατάργηση της θανατικής ποινής σε χώρες όπου επιβάλλεται ακόμη.

(1) http://europa.eu.int/comm/external_relations/human_rights/adp/guide_en.htm.